tartuNLP/wikipedia-smugri-20251201 huggingface dataset:
Kaunis veigela

Kaunis veigela ("Weigela florida") on kuslapuuliste sugukonda ja veigela perekonda kuuluv soontaimeliik. 
Liigi perekonnanimi "Veigela" sai oma nime saksa teadlase Christian Ehrenfried Weigeli (1748-1831) järgi ja liigiepiteet "florida" tähendab "vabalt õitsevat", viidates selle liigi õitsemisharjumusele. 
Kirjeldus.
Kaunis veigela kasvab 2 - 3 meetri (Eesti tingimustes 1 kuni 1,5 m) kõrguseks ja on laiuv dekoratiivne ilupõõsas. Taime võrsed on kaherealiselt lühikarvased ning lehed on ovaalsed või piklikmunajad ja terava tipuga. Lehed on liigile omaselt lühirootsulised, pealt paljad ja alt peaaegu viltjaskarvased. Kauni veigela õievärvus varieerub tumepunasest roosakani. Õied ise on kuni 3 cm pikad, ligikaudu sama laiad, väljast karvased, seest valkjad ja puhkevad vahemikus mai-juuni. Viljade kupar on paljas ja seemned on kumerad, tiivutud.
Kaunist veigelat võidakse ajada segamini vähem tuntud kolkvitsiaga ("Kolkwitzia amabilis"), millel on sarnase kujuga õied, kuid kolkvitsia õied on roosakad ja kollase südamikuga, väiksemad, kobaras ning õievarred on tugevalt karvased. 
Kasvutingimused.
Kaunis veigela vajab toitainerikast pinnast, päikeselist kuni poolvarjulist ja sooja kasvukohta, mis oleks tuulte eest kaitstud. Looduslikult on liik pärit Põhja- ja Kirde-Hiinast, Korea poolsaarelt ja Venemaa Kaug-Ida lõunaosast. 
Kauni veigela sordid ja sordiaretus.
Kauni veigela seas tehti 19. sajandil põhjalik sordiaretus. Tänaseks päevaks on teada umbes paarsada sorti, millest 60 on aretanud aednik Victor Lemoine (1823 - 1911) Prantsusmaal Nancys.
Srednekolõmsk

Srednekolõmsk (jakuudi Орто Халыма) on linn Venemaal Sahhas, Srednekolõmski ulussi keskus. Asub Kolõma jõe vasakul kaldal, 1500 km Jakutskist kirdes.
2010. aastal oli linnas 3525 elanikku.
Tommot

Tommot (jakuudi Томмот) on linn Venemaal Sahhas Aldani ulussis. Asub Aldani jõe mõlemal kaldal, 390 km Jakutskist edelas.
Linna rajati 1923. aastal jõesadama juurde.
2023. aastal oli linnas 6320 elanikku.
Taastav põllumajandus

Taastav põllumajandus on loodust hoidev integreeritud põllupidamise viis, kus mulla häirimist ja keemiliste sisendite koguseid vähendades ning orgaanilisi sisendeid suurendades saavutatakse suurem hektari kasumlikkus nii rahalises kui ka ökoloogilises mõttes.
Eesmärgid.
Mulla tervise parandamine
Üheks tähtsamaks eesmärgiks on säilitada mulla tervist. Selleks võiks vähendada kündmist ja harrastada minimeeritud harimise praktikaid. Samuti vähendatakse kemikaalide jõudmist mulda, mis omakorda suurendab mikroorganismide arvukust mullas ja looduslikku mitmekesisust. Mineraalväetised asendatakse orgaaniliste väetistega.
Huumusbilansi suurendamine
Orgaaniliste väetistega saab suurendada mulla huumuse sisaldust ja õiget külvikorda kasutades on võimalik huumusbilanss hoida neutraalsena või isegi positiivsena. Võimalikult palju võiks vältida mustkesa. Elustaimestik põllul aitab siduda lämmastikku ning ka teisi toitaineid, mis mõjuvad järgnevatele taimedele soodsalt.
Puhtam keskkond
Peamine eelis seisneb loodusega koostöös. Kui mulla bioloogiline osakaal suureneb, on taimedel võimalik mullast rohkem toitaineid ammutada. See vähendab väetiste vajadust.
Mulla bioloogilise osakaalu suurendamine tõstab järk-järgult mulla süsinikusisaldust, sidudes õhust süsihappegaasi. Süsiniku sidumine mulda aitab oluliselt kaasa ka kliimasoojenemise vastu. 
Suurem süsinikusisaldus parandab mulla mikrobioloogilist elurikkust ning taimedele toitainete kättesaadavust ja omastamist.
Kasutamispraktikad.
Minimeeritud harimine või otsekülv
Mulla kündmise või harimise käigus struktuur halveneb, mis soodustab erosiooni.
Aastaringne taimkate põllul 
Hoides põldu pideva taimkatte all paraneb mulla tervis. Peale põhikultuuri koristust külvatakse vahekultuur, mis kaitseb erosiooni eest, takistab toitainete leostumist ja vähendab vee aurumist.
Kultuuride mitmekesistamine 
Monokultuuride kasvatamine kurnab mulda ja laseb kahjuritel, taimhaigustel ning umbrohtudel vohada. Külviplaanis kultuure mitmekesistamine aitab vähendada umbrohtumist, taimhaiguseid ja kahjureid. Õhust lämmastiku siduvad liblikõelised langetavad mineraalväetiste vajadust. 
Täppis orgaaniline- ja mineraalväetamine
Aitab vähendada väetise koguseid, kasutades mullasensoreid ja saagikaarte, mis annavad täpsema ülevaate toitainete vajadusest.
Loomapidamise sidumine taimekasvatusega
Aitab kaasa põldude väetamisele ja suurendada huumusvaru, kasutades loomapidamises tekkinud sõnnikut.
Kriitika.
Taastava põllumajanduse tulemused varieeruvad suuresti ettevõtte juhtimistavadest ning ka asukohapõhistest eripäradest. Uuringud näitavad küll kasulikku mõju keskkonnale ja mullale, aga lõpuks jääb otsus teha põllumehel endal. Arvesse tuleb võtta oma majanduslikku võimekust, tasuvust ning ka teisi näitajaid.
Uskmatus

"Mitte segi ajada ateismi, sekularismi ega sekulaarsusega."
Uskmatus on jumalasse mitteuskumine. Uskmatusest on mitmeid vorme, alates juhuslikust uskmatusest või teadmatusest kuni täiemahuliste filosoofiateni, nagu ilmalik humanism ja antiteism. Sotsiaalteadlased defineerivad uskmatust kui täielikult naturalistlikku ilmavaadet, milles eitatakse kõike üleloomulikku. Laiema definitsiooni järgi on uskmatus usulise kuuluvuse eitamine, kuigi paljud inimesed, kes ühtegi konkreetset usku ei tunnista, usuvad siiski mingil määral metafüüsilisi või koguni religioosseid nähtuseid. Kitsaim definitsioon on positiivne ateism.
Ameerika Ühendriikide mõttekoja Pew Research Centeri poolt 2012. aastal 230 maal läbi viidud uuringu järgi ei tunnistanud 16% maailma rahvastikust ühtegi usku. Viimastel aastatel on uskmatute osakaal märgatavalt kasvanud. Uskmatuse mõõtmine ja määratlemine on keeruline, kuna seda defineeritakse kultuuriti väga erinevalt.
Eesti 2021. aasta rahvaloenduse järgi ei ole 58% Eesti inimestest religioossed.
Varbalaud

Varbalaud, ka jalapiire (mitte segi ajada trepi varvaslauaga) on piirdeosa, mida kasutatakse ohutusabinõuna platvormidel, kus on kukkumisoht. Varbalaud kinnitatakse platvormi kõrgemale servale. Varbalaudu valmistatakse metallist, puidust ja plastikust, olenevalt nende kasutusvaldkonnast.
Varbalaua kasutus.
Varbalaud on oluline ehitusplatsil tööohutuse tagamiseks. Varbalauda kasutatakse kõrgtööde käigus platvormide, tellingute või kõrgemate struktuuride ümber, vältimaks esemete ja materjalide platvormilt alla kukkumist. 
Varbalauda võidakse kasutada piirdena ka laudteedel. See takistab ratastoolidel, lapsevankritel ja ka laudteel liiklejatel üle ääre kukkumist.
Viilkatuse ehitusel kasutatakse varbalauda alla libisemise vältimiseks. Katuse serva tuleb paigaldada varbalaud või ohutusvõrk, kui katuse kalle on vähemalt 15 kraadi ning räästaserv kõrgem kui 2 meetrit. Kui katusetöö on lühiajaline ja töötaja julgestatakse ankurdatud ohutusvöö või -rakmetega, ei ole kaitsepiirete või ohutusvõrgu paigaldamine kohustuslik.
Euroopa standard.
EVS-EN13374:2013+A1:2018 kohaselt on varbalaua minimaalne kõrgus igast punktist mõõdetuna 150 mm. Varbalaua ja platvormi vahe ei tohi olla suurem kui 20 mm. Mittetasapinnalistel platvormidel peavad platvormi ja varbalaua vahed olema võimalikult minimaalsed. Varbalaud peab igast suunast vastu pidama minimaalsele survele 200 N. Tööandjatele ja ehitusettevõtetele on need nõuded kohustuslikud.
Suur tardpoorik

Suur tardpoorik ("Aporpium macroporum") on kandseente hõimkonda kuuluv seente liik.
Seen kasvab eelkõige murdunud haavapuul.
V.League 1

V.League 1 (vietnami keeles "Giải bóng đá Vô địch Quốc gia Việt Nam"; sponsorite tõttu Night Wolf V.League 1) on Vietnami jalgpalli kõrgliiga, mida haldab Vietnami Profijalgpalli aktsiaselts. Liigas on 14 võistkonda, kes mängivad omavahel võõrsil- ja kodumängud. Hooaja lõpuks enim punkte kogunud meeskond kroonitakse Vietnami meistriks ning pääseb rahvusvahelisele võistlusele AFC Meistrite Liiga 2.
Vietnami kõrgliiga esimene hooaeg mängiti aastal 1980, võitis meeskond Tong Cuc Duong Sat. Hooajast 2000–2001 on see profiliiga ning mängijaid palgatakse ka välismaalt. Aastast 2012 organiseerib võistlust Vietnami Jalgpalli Liidu asemel Vietnami Profijalgpalli aktsiaselts.
Kristel Reim

Kristel Reim (sündinud 20. aprillil 1970 Tartus) on eesti haridus- ja teadustegelane. 
Haridustee.
2000–2002
Tartu Ülikool, doktoriõpe
1992–
Tartu Ülikool, magistriõpe, matemaatika magister (MSc)
1992–
Tartu Ülikool, õpetajakoolituse lisa-aasta, 
Aastal 1992 lõpetas ta Tartu Ülikooli matemaatikuna ja 1993 gümnaasiumi matemaatikaõpetajana. 
Teenistuskäik.
2023–
Haridus- ja Teadusministeeriumi TAIE arengukava nõunik 
2023–2023
Tartu Ülikooli ettevõtluskoostöö juht 
2018–2022
Tartu Ülikooli ettevõtlus- ja innovatsioonikeskuse juhataja 
2017–2017
Tartu Ülikooli Teadus- ja arendusosakonna tehnoloogiasiirde talituse juhataja
2016–2016
Tartu Ülikooli partnerlusprogrammi projektijuht 
2011–2015
Eesti Ettevõtluskõrgkool Mainori koostöösuhete juht 
2000–2015
Eesti Ettevõtluskõrgkool Mainori matemaatika ja statistika lektor 
2007–2011
Eesti Ettevõtluskõrgkool Mainori välis- ja koostöösuhete juht 
2004–2007
AS Erahariduskeskuse koolitusjuht 
2002–2004
AS Erahariduskeskuse peadirektor 
2000–2002
Eesti Ettevõtluskõrgkool Mainori Tartu Õppekeskuse direktor 
1997–2000
Eesti Ettevõtluskõrgkool Mainori vabakutseline õppejõud 
1995–1996
Tartu Ülikooli arvutikoolituse lektor
Tunnustus.
2022 Tartu Ülikooli medal
Inzersdorf-Getzersdorf

Inzersdorf-Getzersdorf on vald "(Gemeinde)" Austrias Alam-Austria liidumaal Sankt Pölteni maaringkonnas.
Kapelln

Kapelln on vald "(Marktgemeinde)" Austrias Alam-Austria liidumaal Sankt Pölteni maaringkonnas. 
10,29% valla territooriumist on kaetud metsaga. Seal on 102 põllumajandusettevõtet ja 586 töökohta.
Muhlenbergi legend

Muhlenbergi legend on Ameerika Ühendriikides ja Saksamaal levinud linnalegend, mille järgi takistas vaid USA Esindajatekoja esimese spiikri Frederick Muhlenbergi hääl saksa keele saamist USA ametlikuks keeleks. Legendil on pikk ajalugu ja seda on räägitud mitme variandina, mis võivad osaliselt põhineda tegelikel sündmustel.
Tegelikult Ameerika Ühendriikides ametlikku keelt ei ole ja inglise keelt on kasutatud "de facto", kuna see on riigis valdav keel. Mõned osariigid on vastu võtnud oma keeleseadusi.
Legendi aluseks võib olla juhtum 1794. aastast, kui rühm saksa immigrante Virginiast esitas Esindajatekojal petitsiooni sooviga saada teatud seaduste ametlikku tõlget saksa keelde. Ettepanekut arutati 1795. aastal esindajatekojas, kuid otsust ei võetud vastu. Hääletati selle üle, kas arutelu ja otsustamine edasi lükata, kuid see hääletati maha häältega 41 poolt ja 42 vastu.
Muhlenbergi, kes oli ise saksa päritolu ja ei olnud hääletuses osalenud, olevat hiljem öelnud, et "mida kiiremini sakslased ameeriklasteks saavad, seda parem on".
Kreekas on levinud legendi versioon, kus saksa keele asemel on vanakreeka keel.
Eestis on seda linnalegendi tõe pähe esitanud Igor Gräzin.
Nicola Zalewski

Nicola Zalewski (sündinud 23. jaanuaril 2002 Tivolis) on Poola jalgpallur, kes mängib vasaku poolkaitsjana Itaalia kõrgliigaklubis AS Roma.
Ta sündis Itaalias Rooma lähedal Tivolis poola vanemate perekonnas.
AS Roma noorteakadeemiga liitus ta 2011. aastal. Roma põhimeeskonnas debüteeris ta 6. mail 2021 UEFA Euroopa Liiga poolfinaalis Manchester Unitedi vastu. Itaalia kõrgliigas debüteeris ta kolm päeva hiljem mängus Crotone vastu. 2022. aastal võitis ta Romaga UEFA Euroopa Konverentsiliiga, kui finaalis alistati Feyenoord. Itaalia kõrgliigas lõi Zalewski esimese värava 12. märtsil 2023 mängus Sassuolo vastu.
Poola jalgpallikoondises debüteeris Zalewski 5. septembril 2021 MM-i valikmängus San Marino vastu. Ta kuulus Poola koondisse 2022. aasta maailmameistrivõistlustel, kus pääses väljakule vaid kaheksandikfinaalis Prantsusmaa vastu.
2022. aastal valiti Zalewski Poola jalgpalli aasta uustulijaks.
Pontogammarus robustoides

Pontogammarus robustoides on kirpvähiliste seltsi kuuluv enamasti mitmeaastane mage- ja riimveeline vähilaadne, Eesti vetes 2006. aastal avastatud võõrliik.
Kirjeldus.
"Pontogammarus robustoides" on väike, umbes 12 mm pikkuse lülilise kehaga kahvatukollast värvi kirpvähiline.
Eluviis.
"Pontogammarus robustoides" elab nii kivistel kui ka pehmetel veekogupõhjadel, ka makrofüütidel. Liiki leidub lainetusele mõõdukalt avatud merepiirkondades, eelistatult eutroofses veekeskkonnas, kuid teda on ka mesotroofses vees. Liik on keskmise reostustundlikkusega.
Loom liigub ujudes ja mööda substraati roomates. Ta on omnivoor, toitub biofiltraatorina hõljumist ja settest, kuid võib olla ka rööveluviisiga.
Levik.
Liigi päritoluregioon on Musta mere, Aasovi ja Kaspia valgla ning oligohaliinsed rannaalad, jõgede alamjooksud ja estuaarid, rannikulõukad ja laguunid Venemaal, Ukrainas, Kaukaasias, Rumeenias, Bulgaarias ja Türgis. Levila laieneb pidevalt, nüüdseks on liiki leitud invasiivse võõrliigina Läänemerest ja Volga keskjooksult. Suure tõenäosusega on liigi levila laienenud nii inimtegevuse tulemusena (tahtlik introdutseerimine, laevandus, keskkonnamuutused saastumise ja kliima soojenemise tagajärjel) kui ka looduslikul moel veeteid mööda.
Liigi muudavad edukaks hea reostuse- ja soolsusetaluvus ning võime kiiresti suurel hulgal järglasi anda. Enamik uurijaid on täheldanud, et liigi arvukuse kasvamine pärsib otseselt tema keskkonna teiste suurselgrootute arvukust, biomassi ja liigilist mitmekesisust. Seetõttu on "Pontogammarus robustoides" invasiivse võõrliigina kantud Euroopa vete eriti ohtlike tulnukate musta nimekirja. Ennustatud on tema edasist levimist vastumeetmetest sõltumata.
Läänemeres on liiki leitud riimvetes, näiteks Szczecini laguunis, kus soolsus on 1-2 psu ja seda määrab magevee juurdevool Wisłast. Hiljem on avastatud, et liik suudab arvatavasti taluda ka suuremat soolsust, nagu 5,8–6,1 psu Gdański lahes. 1999. aastal leiti liik Soome lahe idaosas Neeva suudmes, kus soolsus on 7 psu, 2006. aastal Narva lahes, 2009. aastal Liivi lahes, kus soolsus on kuni 7,7 psu.
Gothique rayonnant

Gothique rayonnant ([ʁɛjɔnɑ̃], 'kiirgav gootika') on kõrggootika perioodi sisse loetav stiilisuund Prantsusmaa gooti arhitektuuris.
Üldised tunnused.
Stiili iseloomustab dekoori tähtsuse tõus interjööris, mis ulatus ka välisseintele, fassaadidele ja tugikaartele. Ehismotiivid võisid korduda eri suurustes. Ehisraamistiku kasutamine muutus rikkalikumaks, konkureerides vitraažidega, ja arhitektuuri ilmusid ehisviilud.
Näiteid.
Esimene "rayonnant"-ehitis oli Saint Denis' basiilika kooriosa ülakorruse ümberehitus 1231. aastal. Tuntuim näide Prantsusmaal on Amiensi katedraal (alates 1236. aastast), mille lääneosa eristub olles veel mõnevõrra vanemas, klassikalises stiilis (1200–1235), samuti Pariisi Jumalaema kiriku suurte roosakendega transeptiosa (ehitus algas 1250. aastatel). Hilises "rayonnant"-stiilis on Sainte-Chapelle, mille ülakorruse seinapind koosneb peaaegu tervenisti vitraažakendest.
Väljaspool tänapäeva Prantsusmaad võib stiili näiteks tuua Kölni toomkirikut, mille kooriosa ehitati valmis aastail 1248–1322, dekoor lõpetati 1360. aastal. 1528. aastal kiriku ehitus katkes kuni 1832. aastani ja katedraal valmis lõplikult 1880. aastal. Kiriku põhiplaan on täielikult keskaegne ja 19. sajandi pitserit kannab eelkõige kiriku lääneosa.
Prantsusmaalt ulatus stiil ka Inglismaale, eriti selle ehisraamistiku-käsitlus, mis lülitati Inglismaa gootika alalhoidlikumasse üldkavatisse. Kõige "rayonnant"-mõjulisemateks loetakse Lincolni katedraali kooriruumi ("Angel Choir"), samuti Exeteri katedraali koori (alustati enne 1280. aastat). Teised tähelepanuväärsed näited on Wellsi katedraali retrokoor (ehitus algas enne 1280. aastat), Bristoli Püha Augustinuse kiriku koor ja Westminster Abbey.
Pärast 14. sajandi keskpaika tuli "gothique rayonnant" asemele palju rikkalikumalt kaunistatud ja toretsevam leekestiil ("gothique flamboyant").
Arachnopeziza

Arachnopeziza on seltsi tiksikulaadsed kuuluv seente perekond.
Hermann Johann von Borckhausen (surnud 1708)

Hermann Johann von Borckhausen (ka von Burghausen; surnud 1708) oli Burghausenite aadlisuguvõsast pärit Rootsi sõjaväelane, kes osales Põhjasõjas. 
Elulugu.
Hermann Johann von Borckhausen sündis Moiniemis Hermann ja Helena von Huseni (sündinud von Strassburg) peres.
1668. aastal oli ta oma isa tragunirügemendis lipnik. 1673. aastal sai ta seal leitnandi auastme. 1682. aastal viidi ta üle Karjala ratsarügementi ning 1685. aastal oli ta seal rittmeister. Põhjasõja algul oli ta major. 1701. aastal ülendati ta ooberstleitnandiks ja aasta hiljem ooberstiks.
Hermann Johann von Borckhausen sai surma 1708. aastal Lesnaja lahingus.
Abielu.
Hermann Johann von Borckhausen abiellus 1679. aastal Anna Sofia Pistolhielmi ning hiljem Anna Elisabeth von Rehbinderiga. Esimesest abielust sündis seitse ja teisest viis last.
Komádi

Komádi on linn Ungaris Hajdú-Bihari komitaadis Berettyóújfalu kreisis.
Linnas asub 1968. aastal ehitatud 185,5 meetri kõrgune Komádi teletorn. See on üks Ungari kõrgemaid raudbetoonkonstruktsioone.
Geograafiline asend.
Komádi asub Hajdú-Bihari komitaadi lõunaosas, Rumeenia piirist 11 km kaugusel, kreisikeskusest Berettyóújfalust ligikaudu 24 km lõunas.
Ajalugu.
Asulat on esmamainitud 1091. aastal. Mongolite sissetungi ajal 1241. aastal põletati küla maha ja elanikud põgenesid lähedalasuvatele sooaladele. Türgi väed hävitasid küla 1526. aastal. Aleviks sai Komádi 1630. aastal. Linnaõigused anti Komádile 1. juulil 2001.
Martonvásár

Martonvásár (saksa keeles "Martinsmarkt") on linn Ungaris Fejéri komitaadis, Martonvásári kreisi halduskeskus.
Linnas asub Brunszviki loss, mida külastas aastatel 1800–1808 korduvalt helilooja Ludwig van Beethoven. Lossis on Beethoveni muuseum.
Geograafiline asend.
Martonvásár asub Budapesti kesklinnast ligikaudu 27 km edelas, Doonaust 10 km kaugusel.
Ajalugu.
Asulat on esmamainitud 1268. aastal. 16. sajandi esimesel poolel läbisid küla mitmed Türgi vägede sõjakäigud, nii et küla oli sajandi keskpaigaks täielikult tühjenenud. 1770. aastal läks küla Brunszvikide perekonna valdusse, kes hakkas mahukaid hooneid ehitama. Aastatel 1773–1776 ehitati roomakatoliku kirik ja barokkstiilis loss (rekonstrueeriti 1870. aastal uusgooti stiilis). Raudteeühenduse sai Martonvásár 1861. aastal. 1951. aastal asutati külas põllumajandusuuringute instituut, mis oli 1953. aastast Ungari Teaduste Akadeemia alluvuses.
Linnaõigused sai Martonvásár 2005. aastal.
KMW+Nexter Defense Systems

KMW+Nexter Defense Systems (KNDS) on saksa Krauss-Maffei Wegmanni ja prantsuse Nexter Systemsi ühinemise tulemusel moodustatud Euroopa kaitsetööstuse valdusettevõte. Ühise valdusettevõtte peakontor asub Madalmaades Amsterdamis.
Szécsény

Szécsény on linn Ungaris Nógrádi komitaadis, Szécsényi kreisi halduskeskus.
Geograafiline asend.
Szécsény asub Slovakkia piiri ääres Ipoly jõe orus, komitaadikeskusest Salgótarjánist ligikaudu 20 km läänes.
Ajalugu.
Asulat on esmamainitud 1219. aastal. Türgi väed ründasid Szécsényt 1542. ja 1550. aastal, kuid suutsid selle vallutada alles 1552. aastal. Szécsény vallutati türklaste käest tagasi 1593. aastal. Türklaste võimu all oli Szécsény ka aastatel 1663–1683. 1705. aastal peeti Szécsény riigipäev, kus kuulutati välja liit Transilvaaniaga ja Ferenc II Rákóczi valiti vürstiks. 1709. aastal alistas kindral Heister Szécsénys mässuliste ungari kurutsite armee.
Szécsény kaotas linnaõigused 1886. aastal, kuid sai need tagasi 1986. aastal.
Karlstetten

Karlstetten on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Karlstetten asub Alam-Austria "Mostvierteli" piirkonnas Dunkelsteinerwaldi kagupiiril. 43,15% valla pindalast on kaetud metsaga.
Ajalugu.
Antiikajal oli Karlstetten Noricumi provintsi osa. 9. septembril 1083 on küla esmamainitud nimega Göttweiger Stiftungsurkundes. Aastatel 1459–1831 oli küla valitseja von Zinzendorfi perekond. Nende järglased olid krahv Baudissin ja parun Candid von Suttner. 1925. aastal ostis mõisa Saksa tööstur Zacharias Frank. 1945. aastal hõivasid selle Vene okupandid kui "Saksa omandi". 1965. aastal anti see omavalitsuse kätte.
Sport.
Jalgpallivõistkond SV Karlstetten/Neidling mängib Gebietsliga Westis.
Majandus ja taristu.
2001. aastal oli vallas 73 mittepõllumajanduslikku töökohta. Põllumajanduslikke töökohti oli 75. Külas oli 974 töötavat inimest.
Karlstettenis on järgmised asutused: lasteaed, algkool, tänapäevane keskkool, üldarst, hambaarst, muusikakool, muusikaselts, võimlemisklubi.
Vabatahtlik tuletõrje.
Karlstettenis on kolm vabatahtlikku tuletõrjebrigaadi: FF Karlstetten, FF Weyersdorf ja FF Hausenbach. Karlstettenis on ka tuletõrje noorterühm.
Dunkelsteinerwald

Dunkelsteinerwald on mägismaa Doonaust lõuna pool Alam-Austria "Mostvierteli" piirkonnas. See asub Doonau kaldal Melki ja Mauterni vahel, Kremsist lõunas.
Piirkonna peamised asulad on Bergern im Dunkelsteinerwald, Langegg koos palverännukirikuga, Wöbling, Karlstetten, Neidling, Hafnerbach, Gansbach, Gerolding, Mauer bei Melk, Dunkelsteinerwald, Haunoldstein ja Schönbühel-Aggsbach.
Geoloogiliselt on Dunkelsteinerwaldi künkad Waldvierteli eelmäed, mis on mägismaa Alam-Austria loodeosas Doonau jõest põhja pool ja kuulub seega Tšehhi massiivi. Maastik ulatub kuni 700 m kõrgusele merepinnast ning seda kujundavad metsandus ja põllumajandus. Dunkelsteinerwaldi kliima on karmim kui külgneva Wachau kliima. Kaubandus ja tööstus on esindatud vaid vähesel määral. Seega sõidavad paljud elanikud ringkonnakeskustesse Kremsi, Sankt Pöltenisse ja Melki.
YUNA

 
YUNA on iga-aastane Ukraina muusikaauhindade tseremoonia, mille asutasid 27. oktoobril 2011 Pavlo Šilko ja Mohammad Zahoor. Nominendid ja võitjad määrab professionaalne žürii ning raamatupidamisbüroo Deloitte reguleerib lõpphääletuse arvestust.
Ajalugu.
Esimesel YUNA tseremoonial, mis toimus 8. veebruaril 2012 Kiievis Ukraina palees, autasustati Ukraina muusika parimaid 20 aastat pärast riigi iseseisvumist 1991. aastal ja nimetati hiljem "YUNA: 20 aasta parimad". Üritusel ei olnud võõrustajat; pigem panid auhindu välja erinevad kuulsused.
Sellest ajast alates on üritust peetud igal aastal ning selle võõrustajate hulgas on olnud sellised kuulsused nagu laulja Potap ja telesaatejuht Anatoli Anatolitš.
2020. aastal anti välja auhinna noorteversioon YUNA Junior 2020.
2022. aastal peeti auhinnatseremoonia seoses Venemaa sissetungiga Ukrainasse veebis. Ürituse võõrustaja, telesaatejuht Volodõmõr Ostaptšuk ja produtsent Pavlo Šilko teatasid, et võitjad ei saa sel aastal oma karikaid kätte. Selle asemel müüakse need oksjonil ja nende tulu annetatakse Ukraina sõjaväele.
2023. aasta üritusel oli ainult üks auhinnakategooria: alistamatu Ukraina laul.
Helgi Põllo

Helgi Põllo (sündinud 30. detsembril 1956 Hiiumaal) on eesti ajaloolane, kes tegeleb Hiiumaa ajaloo ja omakultuuriga. 
Põllo lõpetas 1979. aastal Tartu Riikliku Ülikooli ajaloo erialal ning alustas samal aastal tööd Hiiumaa Muuseumis. Ta on sihtasutuse Hiiumaa Muuseumid teadusdirektor. 
Alates 2004. aastast on ta üks MTÜ Hiiumaa Teabekapital juhatuse liikmeid. 
2015. aastal pälvis ta koos Aivi Telviku ja Ermo Mäeotsaga Eesti Kultuurkapitali Hiiumaa kultuuripärli auhinna koguteose "Hiiumaa" koostamise eest. 
Ta oli 2016. aastal üks esimesi Hiiumaa teenetemärgi laureaate. Põllo on Hiiumaa Sõprade Seltsi ja Kõrgessaare valla preemia laureaat.
2016. aastal oli ta parvlaeva Leiger ristiema, tseremoonia toimus 19. detsembril Tallinna Vanasadama Jahisadamas.
Crocus City Hall

Crocus City Hall (vene keeles Кро́кус-Си́ти-холл) on Moskva ringtee ääres Mjakinino metroojaama juures, Kremlist 16,5 km loodes, Krasnogorski linnas asuv ürituste läbiviimiskoht.
Ajalugu.
Rajatis valmis 2009. aastal.
Esinejaid.
Märkimisväärsete esinejate hulgas on olnud Eric Clapton, a-ha ja Joe Cocker.
2024. aasta rünnak.
2024. aasta 22. märtsi õhtul toimus kontserdisaalis terrorirünnak. Tulistamise ja tulekahju tagajärjel hukkus vähemalt 133 inimest ja vigasaanuid oli vähemalt 154.
Hiiumaa teenetemärk

Hiiumaa teenetemärk on Hiiumaa valla teenetemärk, millega autasustatakse inimesi, kes "pikaajalise silmapaistva tegevuse ja isikliku eeskujuga on oluliselt kaasa aidanud Hiiu maakonna arengule või oma saavutustega toonud Hiiu maakonnale au ja tuntust." Enne 2016. aastat andis Hiiu maakond välja teeneteplaate.
Teenetemärk on punaste piitadega halli rinnalindi küljes rippuv hõberist, millel on Hiiu maakonna vapp, ning mille tagaküljele on graveeritud tekst "Hiiumaa tänab" koos teenetemärgi numbriga.
Johannes Brever

Johannes Brever on mitme Breveri suguvõsaliikme nimi:
Peter Bolliger

Peter Bolliger (18. mai 1937 Basel – 18. märts 2024) oli Šveitsi sõudja.
Bolliger osales kahtedel olümpiamängudel. 1964. aasta suveolümpiamängudel Tōkyōs võitis ta roolijata kahepaadil seitsmenda koha ja 1968. aasta suveolümpiamängudel Méxicos roolijaga neljapaadil pronksmedali.
Nagyecsed

Nagyecsed on linn Ungaris Szabolcs-Szatmár-Beregi komitaadis Mátészalka kreisis.
Geograafiline asend.
Nagyecsed asub Rumeenia piirist 8 km kaugusel, krisikeskusest Mátészalkast umbes 11 km lõunakagus ja komitaadikeskusest Nyíregyházast ligikaudu 50 km idas.
Ajalugu.
Asulat (tolleaegse nimega Ecsed) on esimest korda mainitud 1220. aastal. Pikka aega kuulus asula Báthori aadliperekonnale. Aleviks sai Ecsed 1490. aastal. Linnaks ("oppidum") on Transilvaania vürstkonda kuulunud Ecsedit esimest korda nimetatud 1608. aastal. 1619. aastal hõivas linna Transilvaania vürst Gábor Bethlen, kes sai selle 1624. aastal ka ametlikult endale. 1645. aastal võttis Bethlenitelt linna üle György I Rákóczi. Pärast kurutsite ülestõusu mahasurumist hävitati Ecsedi loss. Vahepeal kaotatud linnaõigused sai Nagyecsed tagasi 1. juulil 1997.
Téglás

Téglás on linn Ungaris Hajdú-Bihari komitaadis Hajdúhadházi kreisis.
Linna olulisim vaatamisväärsus on Degenfeld-Schomburgi loss.
Geograafiline asend.
Téglás asub kreisikeskusest Hajdúhadházist umbes 3 km ja komitaadikeskusest Debrecenist ligikaudu 20 km põhjas.
Ajalugu.
Asulat on esmamainitud 1312. aastal. Raudteeühenduse sai Téglás 1858. aastal. Suurküla staatus anti Téglásile 1970. aastal. 
1. jaanuaril 1984 ühines Téglás Hajdúhadháziga Hadháztéglási nime all. Kahe asula elanikud ei suutnud harjuda ei ühinemisega ega ka uue nimega. 1987. aastal sai asula uueks nimeks Hajdúhadháztéglás. 1. mail 1991 asulad eraldati ja mõlemale anti linnaõigused.
Mjakinino metroojaam

Mjakinino (vene keeles Мякининo) on üks Moskva metroo jaamadest. See avati 26. detsembril 2009.
Mjakinino on esimene Moskva linnapiirist väljapoole ehitatud metroojaam. See on ka esimene avaliku ja erasektori koostöös valminud allmaaraudteejaam Moskvas.
Szentlőrinc

Szentlőrinc (horvaadi keeles "Selurinac", saksa keeles "St. Laurenz") on linn Ungaris Baranya komitaadis, Szentlőrinci kreisi halduskeskus.
Geograafiline asend.
Szentlőrinc asub Pécsi kesklinnast ligikaudu 19 km läänes, Horvaatia piirist 27 km kaugusel.
Ajalugu.
Asulat on ürikutes esmamainitud 1235. aastal ("S. Laurency de Wkur"). Asula sai oma nime läheduses asunud Templiordu kloostri järgi. Pärast Templiordu laialisaatmist läks klooster 1312. aastal johanniitide valdusesse. 16. sajandi esimesel poolel põletasid Türgi väed asula mitmel korral maha.
Raudteeühenduse sai Szentlőrinc 1868. aastal. Põllumajanduskool rajati Szentlőrincisse 1930. aastal. 
Linnaõigused sai Szentlőrinc 1996. aastal.
Balkány

Balkány on linn Ungaris Szabolcs-Szatmár-Beregi komitaadis Nagykálló kreisis.
Linnas asub 1774. aastal valminud Gencsy loss.
Geograafiline asend.
Balkány asub kreisikeskusest Nagykállóst 12 km lõunas, komitaadikeskusest Nyíregyházast ligikaudu 22 km lõunakagus ja Debrecenist umbes 32 km põhjakirdes.
Ajalugu.
Asulat on esmamainitud 1214. aastal. Külas oli kirik juba 1328. aastal. 1578. aastal rüüstasid Türgi väed Balkányt ja põletasid selle maha. Suurkülaks sai Balkány 1971. aastal ja linnaks 2004. aastal.
Kasten bei Böheimkirchen

Kasten bei Böheimkirchen on vald "(Gemeinde)" Austrias Alam-Austria liidumaal Sankt Pölteni maaringkonnas.
Olha Kobõljanska

Olha Kobõljanska (ukraina keeles Ольга Юліанівна Кобилянська; 27. november 1863 Gura Humorului, Bukoviina, Austria-Ungari – 21. märts 1942 Tšernivtsi, Rumeenia Kuningriik) oli ukraina kirjanik ja naisõiguslane.
Olha Kobõljanska sündis riigiametniku paljulapselises peres. Peres räägiti lisaks ukraina keelele ka poola ja saksa keelt. Õppis saksa õppekeelega koolis, sest 1860.–1880. aastatel ei olnud peamiselt sakslaste ja rumeenlastega asustatud Lõuna-Bukoviinas ukraina õppekeelega koole.
Oma esimesed jutud kirjutas ta saksa keeles 1880. aastal. Tutvumine teiste ukraina kirjanikega muutis tema vaateid kultuurile ja poliitikale, ta hakkas kirjutama ukraina keeles ja osales aktiivselt Ukraina naisliikumises Bukoviinas.
Aastast 1891 kuni surmani elas Olha Kobõljanska Tšernivtsis.
Tema loomingut on avaldatud paljudes trükistes ja valikkogudes. Eesti keeles tema raamatuid seni ilmunud ei ole.
Olha Kobõljanska viimane teos on 17. sajandil elanud ukraina rahvalaulikust Marusja Tšuraist.
Tema mälestuseks asutati Tšernivtsis 1944. aastal muuseum.
Kirchberg an der Pielach

Kirchberg an der Pielach on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Kirchstetten

Kirchstetten on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Inimesi.
See oli osana nende elust koduks Austria luuletajale Josef Weinheberile ja Inglise luuletajale W. H. Audenile. Auden on maetud Kirchstetteni kirikuaeda ja tema kodus, aadressil Hinterholz 6, asub väike kirjaniku kodumuuseum tema pööninguruumis.
Zirc

Zirc (saksa keeles "Sirtz") on linn Ungaris Veszprémi komitaadis, Zirci kreisi halduskeskus.
Geograafiline asend.
Zirc paikneb Bakony mäestikus 380–440 meetri kõrgusel merepinnast. Zirc asub komitaadikeskusesest Veszprémist ligikaudu 18 km põhjas. Linna läbib Győr–Veszprémi raudteeliin.
Ajalugu.
Zirci kuningamõisa on ürikutes esmamainitud 1060. aastal. 1188. eraldas Ungari kuningas Béla III piirkonnas maad tsistertslaste kloostri rajamiseks. 13. sajandil oli see üks Ungari olulisemaid kloostreid. 14. sajandil algas kloostri allakäik. Türgi ikke ajal jäi piirkond peaaegu inimtühjaks. Pärast Türgi ikke lõppu ehitati klooster taas üles. Piirkonda saabus saksa asunikke. Raudteeühenduse sai linn 1906. aastal. Linnaõigused anti Zircile 1984. aastal.
Vaatamisväärsused.
Linnas asub Zirci klooster.
1780. aastal rajatud Zirci arboreetumis kasvab ligi 600 erinevat puu- ja põõsaliiki.
Tuntud inimesed.
Zircis on sündinud keeleteadlane ja etnograaf Antal Reguly (1819–1858).
Loich

Loich on vald "(Gemeinde)" Austrias Alam-Austria liidumaal Sankt Pölteni maaringkonnas.
Maria Anzbach

Maria Anzbach on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Markersdorf-Haindorf

Markersdorf-Haindorf on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Michelbach (Alam-Austria)

Michelbach on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Sakarja raamat

Sakarja raamat kuulub Vanas Testamendis kaheteistkümne väikeprohvetite ettekuulutuste hulka. Raamat on saanud oma nime prohvet Sakarja, Haggai kaasaegse, järgi. Mõlemad ennustasid Jumalapoolset taastamist päeval, mil juudid pagendusest naasevad ning ehitavad ühiskonna taas üles. Kuigi raamat ise ei paku autori kohta biograafiaalast infot, mainitakse Sakarjat (ühes Haggaiga) Esra raamatus (5:1; 6:14). Raamat on kirjanduslikult mitmekülgne, pärinedes erinevatest ajalooperioodidest. Ainult esimeses kaheksas peatükis sisalduv materjav puudutab ajaloolist Sakarjat. Raamatu teine pool (ptk 9–14) on nõrgemalt läbitöötatud struktuuriga. Teises pooles on kaks kogumikku prohvetlikke ütlemisi/ennustusi (9-11 ja 12–14), kus esimeses tegeletakse peamiselt Issanda võitudega sõdalasena ning kolme viimase peatüki fookus on peatselt saabuval Issanda päeval ja neid iseloomustab korduv "sel päeval". Raamatu kanoonilise staatuse osas vaidlust polnud ning see on leitav protestantide, roomakatoliiklaste ja õigeusklike kasutatavates Piiblites. 
Sakarja raamatus on mitmeid ekspliitseid vihjeid Kristusele ning evangeeliumite autorid, selgitamaks Kristuse kannatusi ja surma, tsiteerivad peatükke 9–14 kõige rohkem kõigist Vana Testamendi allikaist. Kuna antud raamat oli kõige pikem väikeprohvetite tekstidest ning tsiteerituim Uues Testamendis, siis kirikuisad kasutasid seda tihti. Esines erinevaid viise teksti tõlgendamiseks, kus näiteks Theodor Mopsuestiast (350–428) rakendas küllaltki ranget ajaloolis-grammatilist tõlgendusviisi. Enamus kirikuisadest eelistasid siiski allegoorilist lähenemist. Kuigi varakristluses osutati Sakarjale suuresti tähelepanu, pole toonane huvi selle konkreetse raamatu vastu tänapäevani säilinud.
Neidling

Neidling on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Rünnak Crocus City Hallis

Rünnak Crocus City Hallis oli 2024. aasta 22. märtsi õhtul Krasnogorskis Moskva Mjakinino metroojaama juures asuvas ürituste läbiviimiskohas Crocus City Hallis toimunud terrorirünnak. Tulistamise ja sellele järgnenud tulekahju tagajärjel hukkus vähemalt 143 inimest ja vigasaanuid oli vähemalt 360. Olukord saadi kontrolli alla 23. märtsi keskpäevaks. ISIS-K avaldas 23. märtsil Telegramis tulistajate foto. BBC Verify kinnitas, et leidis kokkulangevaid detaile kahe vene võimude poolt kinnipeetu fotol ja ISISe videol kujutatute vahel.
Uurijad pidasid seoses rünnakuga kinni 11 inimest, sealhulgas neli kahtlusalust, kellele esitati 24. märtsil süüdistus terrorismis.
Lenti

Lenti (sloveeni "Lentiba", saksa "Nempthy") on linn Ungaris Zala komitaadis, Lenti kreisi halduskeskus.
Geograafiline asend.
Lenti asub Sloveenia piirist natuke rohkem kui 6 km kaugusel, komitaadikeskusest Zalaegerszegist ligikaudu 33 km edelas.
Ajalugu.
Asulat on esmamainitud 1237. aastal ("Nemith"). 1275. aastal on Lentit nimetatud kuninglikuks jahikülaks. 1381. aastal anti Lentile turulinna staatus. Lenti lossi piirasid mitmel korral Türgi väed, kuid nad ei suutnud seda vallutada. 1768. aastal kaotati mõisniku dekreediga Lenti linna privileegid, mistõttu selle areng jäi pikaks ajaks seisma. Raudteeühenduse sai Lenti 1890. aastal. Industrialiseerimine algas Lentis 1920. aastatel. Suurküla staatus anti Lentile 1969. aastal. Linnaõigused sai Lenti 31. detsembril 1978.
Konka jõgi

Konka, tuntud ka kui Kinka, Kinska või Kinski Vody, on Dnepri vasak lisajõgi, mis voolab läbi Ukraina Zaporižžja oblasti. 146 km pikkuse jõe valgla suuruseks on 2580 km2. Jõgi algab Aasovi kõrgustikult ja suubub Dnepri jõel asuvasse Kahhovka veehoidlasse. Konka jõe ääres asuvad Polohõ ja Orihhivi linnad.
Konka nimi on tuletatud krimmitatarikeelsest nimest , mis tähendab "metsikute hobuste vett".
Ajalugu.
Jõesuudmes asus varem mongoli väejuhi Mamai residents. 18. sajandil oli jõgi piiriks Vene impeeriumi ja Osmanite riigi vahel.
2023. aasta juunis lasti Venemaa sissetungi ajal Ukrainasse õhku Kahhovka pais, mille tõttu Konka veetase langes kiiresti.
Lucas Samaras

Lucas Samaras (kreeka keeles Λουκάς Σαμαράς; 14. september 1936 Kastoria – 7. märts 2024 New York) oli Kreeka päritolu Ameerika Ühendriikide fotograaf, skulptor ja installatsioonikunstnik.
Lucas Samaras sündis Kreekas Lääne-Makedoonia piirkonnas Kastorias. Õppis stipendiaadina Rutgersi ülikoolis, kus tutvus Allan Kaprowiga, kellega koos osales häpeningidel, ja George Segaliga. Pärast ülikooli õpinguid 1959. aastal, õppis kunstiajalugu Columbia ülikoolis Meyer Schapiro juures.
Lucas Samarase looming liigitub popkunsti, neodada ja postmodernismi alla.
2009. aastal esindas Kreekat 53. Veneetsia biennaalil multiinstallatsiooniga "PARAXENA".
Tema tööd on väga paljude muuseumide kogudes üle maailma, teiste seas näiteks Getty muuseumis Los Angeleses, New Yorgi moodsa kunsti muuseumis, Austraalia rahvusgaleriis Canberras, Londonis Tate Modernis jne.
Neulengbach

Neulengbach on linn "(Stadtgemeinde)" Austrias Alam-Austria liidumaal Sankt Pölteni maaringkonnas.
Neustift-Innermanzing

Neustift-Innermanzing on vald "(Gemeinde)" Austrias Alam-Austria liidumaal Sankt Pölteni maaringkonnas.
Nußdorf ob der Traisen

Nußdorf ob der Traisen on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Herman Avandi

Herman Avandi (sündinud 17. augustil 2009) on Eesti lapsnäitleja ning laulja, kes on üles astunud mitmetes näidendites ja muusikalides, samuti ka filmis "Erik Kivisüda". Aastal 2024 võis teda kohata Lottemaa teemapargis tegelase Albertina, 2025 aga Kärbes Jaaguna.
Madis Timpson

Madis Timpson (sündinud 1. oktoobril 1974 Viljandis) on eesti jurist, riigiametnik ja poliitik, Eesti justiitsminister 1. aprillist 2024 kuni 23. juulini 2024.
Haridus.
Ta on lõpetanud 1993. aastal Johann Köleri nimelise Viljandi 4. Keskkooli. Pärast gümnaasiumi lõpetamist asus õppima Tartu Ülikoolis ajalugu ja hiljem õigusteadust ning aastal 2001 lõpetas Tartu Ülikooli magistrikraadiga õigusteaduses.
Karjäär.
Aastatel 2001–2003 ja 2005–2007 oli Timpson Viljandi linnasekretär, 2003–2005 eraettevõtja, 2007–2014 justiitsministri õigusnõunik, 2014–2015 siseministri õigusnõunik ja 2015–2017 riigihalduse ministri õigusnõunik. 
Poliitiline karjäär.
Alates 3. novembrist 2017 kuni 25. märtsini 2024 oli Timpson Viljandi linnapea. 
Alates 5. detsembrist 2023 on ta Eesti Reformierakonna juhatuse liige. 
25. märtsil 2024 nimetas president Alar Karis Timpsoni Eesti justiitsministriks. Ta alustas tööd 1. aprillil 2024 ja oli ametis kuni Kaja Kallase kolmanda valitsuse lõpuni 23. juulil 2024.
Dunavarsány

Dunavarsány on linn Ungaris Pesti komitaadis Szigetszentmiklósi kreisis.
Geograafiline asend.
Dunavarsány asub Doonau Ráckevei haru ääres, Budapesti kesklinnast ligikaudu 24 km lõunas.
Ajalugu.
Asulat on esmamainitud 1269. aastal ("Wosyan"). Türgi hõivas piirkonna 1526. aastal.
Dunavarsány moodustati 1947. aastal, kui ühendati Kisvarsány ja Nagyvarsány, mis olid seni Taksony osad. Esialgu kandis uus asula nime Szabadvarsány. Praeguse nime sai Dunavarsány 1948. aastal.
Linnaõigused sai Dunavarsány 18. septembril 2004.
Interscope Records

Interscope Records on Ameerika Ühendriikide plaadifirma, mille peakorter asub California osariigis Santa Monica linnas ning mis kuulub Universal Music Groupile läbi nende Interscope Geffen A&amp;M margi. Firma asutati 1990. aastal Jimmy Iovine'i ja Ted Fieldi poolt 20 miljoni dollarilise ühisettevõttena Warner Music Groupile kuuluva Atlantic Recordsi ning Interscope Communicationsi vahel. See erines teistest plaadifirmadest selle poolest, et jättis otsustusvõime artistide ja repertuaari personalidele, ning andis artistidele ja produtsentidele täieliku loomingulise vabaduse. Interscope'i esimesed hitid ilmusid vähem kui aasta hiljem ning firma oli 1993. aastaks muutunud tulutoovaks. Iovine oli ettevõtte tegevjuht ja juhatuse esimees kuni 2014. aasta maini, kui teda asendas John Janick.
1992. aastal omandas Interscope eksklusiivse õiguse turustada ja levitada "hardcore" hiphopi plaadifirma Death Row Recordsi salvestisi, mis asetas firma 1990. aastatel puhkenud "gangsta rap"-skandaali keskmesse. Selle tagajärjel katkestas Warner Music Groupi emafirma Time Warner suhted Interscope'iga, müües 1995. aastal oma 50-protsendilise osaluse Fieldile ja Iovine'ile tagasi 115 miljoni dollari eest. 1996. aastal omandas 50% firmast väidetava 200 miljoni dollari eest ettevõte MCA Inc., millest sai hiljem Universal Music Group.
Interscope'i artistide nimekirja kuuluvad Eminem, Lady Gaga, OneRepublic, Dermot Kennedy, Blackpink, Dr. Dre, DaBaby, Billie Eilish, Imagine Dragons, Olivia Rodrigo, Selena Gomez, Camilla Cabello, Playboi Carti, Kendrick Lamar, Lana Del Rey, Maroon 5, Moneybagg Yo, Gwen Stefani, Rae Sremmurd, Machine Gun Kelly, U2, Yungblud, Cuco, d4vd, Homixide Gang ja Reneé Rapp.
Daitō

Daitō (jaapani 大東) on linn Jaapanis Ōsaka prefektuuris.
1956. aastal moodustatud linn asub Ōsakast ida pool.
Veebruaris 2024 oli linnas 115 951 elanikku.
Julija Mussakovska

Julija Mussakovska (ukraina keeles Юлія Юріївна Мусаковська; sündinud 9. juulil 1982 Lvivis) on ukraina luuletaja ja tõlkija.
Julija Mussakovska elab ja töötab Lvivis. Ta õppis Ivan Franko nimelises Lvivi Rahvuslikus Ülikoolis, mille lõpetas 2005. aastal. Esineb paljudel kirjandusüritustel ja -festivalidel nii Ukrainas kui mujal maailmas.
Ta on Ukraina PEN-klubi liige.
Julija Mussakovska tõlgib rootsi keelest ukraina keelde. Tema tõlgitud autorite seas on Tomas Tranströmer ja Karin Boye.
Julija Mussakovska debüütluulekogu "На видих і на вдих" ilmus 2010. aastal.
Tema loomingut on tõlgitud inglise, saksa, rootsi, leedu, poola, bulgaaria ja vene keelde. Eesti keeles on Julija Mussakovska luulet ilmunud Maarja Kangro tõlkes ajakirjades Looming ja Vikerkaar.
Tennisereket

Tennisereket on spordivahend, mida kasutatakse tennise mängimisel. See koosneb käepidemest ehk varrest, raamist ja sellele pingutatud keeltest, mis moodustavad löögipinna.
Ajalugu.
Esialgselt puidust valmistatud tennisereketid on aja jooksul asendunud kergemate ja vastupidavamate materjalidega nagu alumiinium ja süsinikkiud, mis võimaldavad paremat löögijõudu ja kontrolli.
Valimine.
Valik sõltub mängija tasemest, jõust ja stiilist. Algajatele sobivad suurema löögipinnaga reketid, edasijõudnud eelistavad suurema kontrolliga variante.
Hooldus.
Nõuab regulaarset keelte vahetamist ja raami kontrolli. Korralik hooldus tagab reketi pikema eluea ja parema mängukvaliteedi.
Tennisereket on tennise mängimise oluline vahend, mille valik ja hooldus mängivad olulist rolli mängija edus.
Arhitektuuristiilide ajajoon

Ajajooned näitavad arhitektuuristiilide käibimise perioode graafilisel kujul.
6000 eKr kuni aastani 1000.
Viimase tuhande aasta arhitektuuristiilid on peenemal võrgustikul kujutatud allpool asuvatel ajajoontel
1000 kuni tänapäev.
Viimase 120 aasta arhitektuuristiilid on kujutatud sellest allpool asuval kolmandal ajajoonel.
Karl von Brevern

Karl von Brevern on mitme Breverni aadlisuguvõsa liikme nimi:
Kunszentmiklós

Kunszentmiklós (saksa keeles "Sankt Niklas") on linn Ungaris Bács-Kiskuni komitaadis, Kunszentmiklósi kreisi halduskeskus.
Geograafiline asend.
Kunszentmiklós asub komitaadikeskusest Kecskemétist ligikaudu 44 km lääneloodes ja Budapesti kesklinnast umbes 53 km lõunas. 
Ajalugu.
Arheoloogiliste väljakaevamiste tulemusel on selgunud, et piirkond on olnud asustatud iidsetest aegadest saadik. Enne ungarlaste saabumist elasid piirkonnas keldid, sarmaadid ja avaarid. 1971. aastal leiti linna lähedalt liiva kaevandamise käigus avaari vürsti haud. 13. sajandil asusid piirkonda elama polovetsid (ungari keeles "kunok"). Asulat on esmamainitud 1333. aastal ("Tatárszentmiklós"). 1526. aasta rahvaloendus mainib polovetsi küla nimega Szentmiklós. 1598. aastal põletasid Türgi väed küla maha. 1631. aastal nimetati Tatárszentmiklós ümber Kunszentmiklósiks. 1872. aastal kaotas Kunszentmiklós linnaõigused, kuid sai need 11. märtsil 1989 tagasi.
Ober-Grafendorf

Ober-Grafendorf on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Obritzberg-Rust

Obritzberg-Rust on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Pressbaum

Pressbaum on linn "(Stadtgemeinde)" Austrias Alam-Austria liidumaal Sankt Pölteni maaringkonnas.
1881. aastal lõpetas Johannes Brahms linnas viibides oma teise klaverikontserdi.
Linn kuulus varem Wien-Umgebungi ringkonda, mis kaotati 2016. aasta lõpus.
Prinzersdorf

Prinzersdorf on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Purkersdorf

Purkersdorf on linn "(Stadtgemeinde)" Austrias Alam-Austria liidumaal Sankt Pölteni maaringkonnas.
Linna territooriumil asub Sandstein-Wienerwaldi looduspark, mis on Wienerwaldi osa. Linn kuulus varem Wien-Umgebungi ringkonda, mis kaotati 2016. aasta lõpus.
Inimesi.
See on majandusteadlase Gottfried Haberleri sünnikoht. Eric Burdon andis seal 12. juunil 2010 tasuta kontserdi.
Solaride

Solaride on SolarCar Estonia MTÜ kasutatav kaubamärk. Solaride on väljapaistev projekt, mis on üliõpilaste ja mentorite koostöös ehitanud kolm päikeseautot, millega on käidud võistlemas Marokos ja Austraalias.
SolarCar Estonia MTÜ on asutatud 21. aprillil 2020 Tartus Alvo Aabloo, Chivit Chhoeun, Kertu Toompea, Maxandre Olivier George Ogereti ja Tõnu Samueli poolt.
Päikeseautod.
Solaride III Enefit.
Solaride III Enefit on Solaride'i kolmas päikeseauto. Solaride III Enefit osales Bridgestone World Solar Challengeil 2025. aasta augustis ning saavutas Cruiser klassis II koha.
Solaride II.
Solaride II on Solaride'i teine päikeseauto. Solaride II pandi proovile 2023. aasta oktoobris Austraalias toimunud Bridgestone World Solar Challenge-il. Solaride II saavutas Cruiser klassis II koha
Solaride I.
Solaride I on Solaride'i esimene päikeseauto, mis valmis aastal 2021. Kuigi autot disainides oli eesmärk minna võistlema Austraaliasse, siis COVID-19 tõttu jäi antud võistlus ära ning autoga mindi hoopis Marokosse Solar Challenge Moroccole.
Pyhra

Pyhra on vald "(Marktgemeinde)" Austrias Alam-Austria liidumaal Sankt Pölteni maaringkonnas.
Pyhra asub Alam-Austria "Mostvierteli" piirkonna mägismaal, Sankt Pölteni linna lähedal. Kõrgeim mägi on Amerlingkogel (628 m).
Valla territooriumist 40,04 % on kaetud metsaga.
Sofija Andruhhovõtš

Sofija Andruhhovõtš (ukraina keeles Софія Юріївна Андрухович; sündinud 17. novembril 1982 Ivano-Frankivskis) on ukraina kirjanik ja tõlkija.
Sofija Andruhhovõtš elab Kiievis kirjanikust elukaaslase Andrij Bondariga, neil on 2008. aastal sündinud tütar Varvara. Sofija isa on tuntud ukraina kirjanik ja tõlkija Jurij Andruhhovõtš. 
Inglise keeles on tema loomingust ilmunud "Фелікс Австрія" 2024. aastal. Eesti keeles tema teoseid seni ilmunud ei ole.
Sofija Andruhhovõtš on tõlkinud poola keelest ukraina keelde Manuela Gretkowska raamatu "Європейка". Koostöös Viktor Morozoviga inglise keelest J. K. Rowlingu "Harry Potter ja tulepeeker".
Niit (perekonnanimi)

Niit on perekonnanimi.
Levik Eestis.
2024. aasta 1. jaanuari seisuga oli Eestis perekonnanimi Niit 342 inimesel: 159 mehel ja 183 naisel. Perekonnanimede levikult oli Niit meeste puhul 419. kohal ja naiste puhul 390. kohal. Kõige levinum oli perekonnanimi Niit üle 85-aastaste vanuserühmas, kus neid on 10 000 elaniku kohta 3,98. Nimi oli kõige sagedasem Saare maakonnas, kus sellist nime kandis maakonna 10 000 elaniku kohta 23,27 inimest.
19. sajandi algul pandi pärisorjusest vabastamise käigus talupoegadele peamiselt Saaremaa ning vähem Läänemaa, Pärnumaa, Virumaa ja Võrumaa kihelkondade 33 erinevas mõisavallas nimeks Niet, Nieth ja Niit. 
Nimede eestistamisel võeti perekonnanimi Niit aastatel 1935–1939 seitsmel juhul kasutusele isikute poolt, kelle nimeks oli varem Kundrats, Meemann, Niitberg, Niitenberg (2), Pull ja Velt.
Edelény

Edelény on linn Ungaris Borsod-Abaúj-Zempléni komitaadis, Edelényi kreisi halduskeskus.
Linnas asub aastatel 1727–1730 ehitatud barokkstiilis L'Huillier-Coburgi loss.
Geograafiline asend.
Edelény asub komitaadikeskusest Miskolcist ligikaudu 21 km põhjas, Slovakkia piirist 25 km kaugusel.
Ajalugu.
Edelényt on esmamainitud 1299. aastal. Praegu linna koosseisu kuuluvat Borsodi on esimest korda ürikutes mainitud aga juba 1108. aastal. Suhkruvabrik rajati Edelénysse 1838. aastal. 19. sajandi keskpaiku alustati asulas pruunsöe kaevandamist.
Linnaõigused sai Edelény 1986. aastal.
EKP Tallinna Linnakomitee

EKP Tallinna Linnakomitee oli Eestimaa Kommunistliku Partei piirkondlik juhtorgan, 1940–1991 (aastatel 1940–1941, 1944–1952 EK(b)P Tallinna Linnakomitee).
EK(b)P/EKP Tallinna Linnakomitee juhid.
EKP Tallinna Linna Kalinini Rajooni Komitee.
 ("Калининскй РК КПЭ")
EKP Tallinna Linna Mererajooni Komitee.
 ("Морской райком КП Эстонии");
EKP Tallinna Linna Oktoobri Rajooni Komitee.
EK(b)P/EKP Tallinna Linna Nõmme Rajoonikomitee (1945–1956).
ENSV Ülemnõukogu seadlusega 18.maist 1945 moodustati Tallinnas linnarajoonid ja Nõmme rajoon. Nõmme rajoonikomitee üldkoosolek toimus 1948. aastal
Elektriline poolus

Elektriline poolus on üks kahest punktist (või klemmist), mille vahel on elektripinge. Poolus on kas positiivne (plusspoolus, plussklemm) või negatiivne (miinuspoolus, miinusklemm).
Habikino

Habikino (jaapani 羽曳野) on linn Jaapanis Ōsaka prefektuuris.
1957. aastal moodustatud linn asub Ōsakast kagu pool. 1959. aastani kandis nime Minami-Ōsaka.
Veebruaris 2024 oli linnas 106 501 elanikku.